संध्यावन्दनम्

सन्ध्यावन्दनम् या संध्यावंदन या सन्ध्योपासनम् (सन्ध्योपासन) उपनयन संस्कार द्वारा धार्मिक अनुष्ठान के लिए संस्कारित हिन्दू धर्म में गुरू द्वारा उसके निष्पादन हेतु दिए गए निदेशानुसार की जाने वाली महत्वपूर्ण नित्य क्रिया है। सन्ध्यावन्दन में वेदों से उद्धरण शामिल हैं जिनका दिन में तीन बार पाठ किया जाता है। एक सूर्योदय के दौरान जब रात्रि से दिन निकलता है, अगला दोपहर के दौरान जब आरोही सूर्य से अवरोही सूर्य में सङ्क्रमण होता है और सूर्यास्त के दौरान जब दिन के बाद रात आती है।
प्रत्येक समय इसे एक अलग नाम से जाना जाता है - प्रातःकाल में 'प्रातःसन्ध्या', दोपहर में मध्याह्निक और सायङ्काल में सायंसन्ध्या। शिवप्रसाद भट्टाचार्य इसे “हिन्दुओं की पूजन पद्धति सम्बन्धी संहिता” के रूप में परिभाषित करते हैं।
यह शब्द संस्कृत का एक संयुक्त शब्द है जिसमें सन्ध्या, का अर्थ है “मिलन”। जिसका दिन और रात की सन्धि या मिलन किंवा सङ्गम से आशय है और वन्दन का अर्थ पूजन से होता है। प्रातःकाल और सायङ्काल के अलावा, दोपहर को दिन का तीसरा सङ्गम माना जाता है। इसलिए उन सभी समयों में दैनिक ध्यान और प्रार्थना की जाती है।
स्वयं शब्द सन्ध्या का उपयोग दैनिक अनुष्ठान के अर्थ में भी प्रयुक्त होता है जिसका आशय दिन के आरंभ और अस्त के समय इन अर्चनाओं का किया जाना है।
वेदों की ऋचाओं तथा श्लोकों के आधार पर आवाहन आदि करके गायत्री मन्त्र का २८, ३२, ५४ या १०८ बार जाप करना सन्ध्योपासन का अभिन्न अङ्ग है। यह सन्ध्यावन्दन कर रहे व्यक्ति पर निर्भर करता है। वह किसी भी सङ्ख्या में मन्त्र का जाप कर सकता है। "यथाशक्ति गायत्रीमन्त्रजपमहं करिष्ये।" ऐसा सन्ध्यावन्दन के सङ्कल्प में जोड़कर वह यथाशक्ति मंत्र का जाप कर सकता है। मन्त्र के अलावा सन्ध्या अनुष्ठान में विचारों को भटकने से रोकने तथा ध्यान को केन्द्रित करने के लिए कुछ अन्य शुद्धिकारक तथा प्रारम्भिक अनुष्ठान हैं। इनमें से कुछ में ग्रहों और हिन्दू पञ्चाङ्ग के महीनों के देवताओं को सन्ध्यावन्दन न कर पाने तथा पिछली सन्ध्या के बाद से किए गए पापों के प्रायश्चित स्वरूप में जल अर्पित किया जाता है। इसके अतिरिक्त एक संध्यावंदन के सर्वाधिक महत्त्वपूर्ण अनुष्ठानों में प्रातः सूर्य की तथा सायं वरुण की मित्रदेव के रूप में पूजा की जाती है।
इसके अलावा, ब्रह्मचारियों के लिए सन्ध्यवन्दन की समाप्ति पर हवन करना और समिधादान करना आवश्यक होता है।
पूजा के अन्य पहलुओं में जो कि मुख्यतः सन्ध्यावन्दना में शामिल नहीं है, जिनमें ध्यान मन्त्रों का उच्चारण (संस्कृतः जप) तथा आराधक द्वारा देवी-देवताओं की पूजा शामिल है। ध्यान-योग से सम्बन्ध के बारे में मोनियर-विलियम्स लिखते हैं कि यदि इसे ध्यान की क्रिया माना जाए तो सन्ध्या शब्द की उत्पत्ति का संबंध सन-ध्याई के साथ हो सकता है।
सन्ध्याकर्म का हिन्दू धर्म में विशेष स्थान है क्योंकि इससे मानसिक शुद्धि होती है। वैज्ञानिक दृष्टि से प्राणायाम जो सन्ध्या का अभिन्न अङ्ग है, इससे कई रोग समाप्त हो जाते हैं। इस समस्त संसार में जो द्विज (ब्राह्मण, क्षत्रिय, वैश्य) अपने कर्म (स्वकर्म) से भटक गए हैं, उनके हेतु सन्ध्या की आवश्यकता है। सन्ध्या करने वाले पापरहित हो जाते हैं। सन्ध्योपासन से अज्ञानवश किये गए पाप समाप्त हो जाते हैं। सन्ध्या को ब्राह्मण का मूल कहा गया है। अगर मूल नहीं तो शाखा आदि सब समाप्त हो जाता है। अतः सन्ध्या महत्वपूर्ण है।
जो ब्राह्मण, क्षत्रीय, वैश्यादि सन्ध्या नहीं करते हैं वह अपवित्र कहे गए हैं। उनके समस्त पुण्यकर्म समाप्त हो जाते हैं।
सर्वप्रथम तो शास्त्रोक्त विधि से स्नानशौचाचार कर, तिलक, भष्म, पवित्रीधारण, कुशोत्पाटन आदि करके प्रातः की पहली संध्या करना चाहिये।
शास्त्रों में संध्याकाल का निर्धारण भी हुआ है जिसके अनुसार ही संध्योपासन फलित होता है। अकाल की संध्या वन्ध्या स्त्री जैसी होती है। मुनियों के अनुसार जो सूर्य और तारों से रहित दैनिक संधि है वही संध्याकाल है।
तथा प्रातःकाल में तारों के रहते हुए, मध्याह्न काल में जब सूर्य आकाश के केन्द्र में हो तथा सायं सूर्यास्त से पूर्व संध्या करणीय है। प्रातः का जप सूर्योदय तक (पूर्वाभिमुख) तथा सायं का जप नक्षत्रों (तारों) के उदय तक (पश्चिमाभिमुख) करनी चाहिये।
संध्या घर, गोशाला, नदीतट तथा ईश्वर की मूर्ति के समक्ष (पूजाकक्ष या मंदिर) में किया जा सकता है परंतु इसके फल शास्त्रों में भिन्न भिन्न बताए गए हैं। अपने घर में संध्या करने से एक, गोशाला में करने से सौ, नदी के तट पर लाख तथा ईश्वर के मूर्ति के समीप करने से अनन्त गुणा फल मिलता है।
एक प्रधान जलपात्र, एक संध्या का विशेष जलपात्र, चंदन, फूल, चंदनपुष्पादि के रखने हेतु स्थालिका (थाली), घंटी, पंचपात्र, पवित्री, आचमनी, अर्घ्य हेतु अर्घा, जल गिराने के लिये लघुस्थालिका, बैठने के लिये आसन।
आसन को भूमि पर बिछाकर (गांठ उत्तरदक्षिण की ओर हो) तुलसी या रुद्राक्ष की माला धारण कर दोनो हाथों की अनामिकाओं में कुश से बनी पवित्री धारण कर लें और प्रारंभ करें।
इसप्रकार संध्योंपासन की विधि है जिसका विस्तार नित्यक्रियाप्रकरण की पुस्तकों में प्राप्य है।
संध्योपासन पुलस्त्य मुनि के अनुसार जनन अशुद्धि तथा मरण अशुद्धि में भी वर्जनीय नहीं है। लेकिन विधि भिन्न हो जाती है। ऐसी अवस्था में भी मानसिक संध्या करणीय है। बिना उपस्थान के यह सूर्यार्घ्य तक पूर्ण हो जाती है। दस बार मंत्रजाप का मत है तथा कहीं कहीं कुशा और जल की वर्जना है। विना मंत्रोच्चार के प्राणायाम तथा मार्जनादि हेतु मानसिक मत्रोच्चार बताया गया है। आपत्ति काल, असमर्थता तथा रास्ते आदि में भी मानसिक संध्या करने की विधि है।